钦定古今图书集成/方舆汇编/职方典/第1413卷 > 庆远府建置沿革考 府志
## 钦定古今图书集成/方舆汇编/职方典/第1413卷 > 庆远府建置沿革考 府志

本府

古百粤地，天文翼轸分野。秦属象郡。汉为交趾、日南二郡界，后沦于蛮。唐始置粤州，乾封中，改曰宜州治龙水县。天宝初，改龙水郡属岭南道。乾元初，复为宜州。五代时，为楚马氏所有，后属南汉。宋平岭南，仍为宜州，属广西路。宣和初，置庆远军节度使。咸淳初，改庆远府。元至元中，改置庆远路。明洪武初，复为庆远府。领一州四。县三。土州一。土县三。长官司。

皇清因之。

宜山县

本唐龙水县，为宜州治。宋嘉祐间，省洛曹县入焉。熙宁间，又以古阳二县省入。宣和间，改为宜山县。以旧治居宜山之阳，龙江旋绕，故曰“宜阳。” 元、明仍旧。

皇清因之，编户二十七里。

天河县

在府城北九十里。古百粤地。秦汉迄唐俱置，隶宜州。宋初因之。大观初，割隶融州。靖康初，复隶宜州。元仍旧。明初立为县，属庆远府。旧县治居东乡，至万历九年，因新附里地辽阔，控御维艰，迁县治于西乡，总辖通邑。

皇清因之，编籍一十八里。

忻城县

按《县志》：古百粤地。唐置芝州，改忻城郡，后复为芝州。宋废州，置忻城县，改隶宜州。元仍旧，以土官莫保为八仙屯千户。明洪武初，设流官知县，罢管兵官，籍其屯兵为民，莫氏遂徙居忻城界。宣正以后，猺獞屡乱，知县苏宽不事事，而獞老韦公泰等举莫保之元孙敬诚为土官，苏宽为申。监司具奏，授敬诚世袭知县。时一邑二令，权不相统，流官徒拥虚名耳。继宽者益不能振，猺、彝为梗，诸钱谷甲兵尽入土官掌握。流官知县恒佩印僦居府城，而土官长子孙世有其地。敬诚死，孙鲁袭。弘治间，总督邓廷瓒与土官为市，奏革流官知县。而土人韦涓为内监官用事，阴主其议，始独任土官，以印授之，仍属庆远府。鲁死，子继清袭。继清死，子廷臣袭。廷臣死，子应朝袭。应朝死，子镇威袭。镇威死，子志明袭。志明死，子恩光袭。恩光故，绝，胞弟辉顶袭，被叛目莫贵、莫良护等谋杀辉胞弟恩达顶袭。恩达死，子猛袭。

皇清定鼎，顺治九年，猛来归，予世袭。后猛被族目杀。

死，子宗诏袭。宗诏以目疾不能管事，康熙二十四年，详长子元相替袭。按《府志》云：在府城南一百一十里。唐置芝州，治忻城县。天宝初，改忻城郡，属岭南道，后复为芝州。宋庆历间，废芝州，以忻城县隶宜州，元仍旧，明隶庆远府。

皇清因之，编户三里。

河池州

在汉为交趾、日南二郡界地。唐曰智州。宋怀德县今州治西四围高冈，即其故址。后改为河池县。明洪武间，改为序州在今州治东一里，后倚屏风山。永乐初，改为河池州。嘉隆间，知州钱以数罹火灾，迁入今治所。旧编一十一里。万历初，割南丹土州之中、下二里附本州编一十三里，又割东兰那地土州各三里，是为“三旺” 、六里州同隶焉。本州共编一十九里。领县二：思恩荔波。

皇清知府李学礼详明。不相统摄。按《通志》：“在府城西。”

二百一十五里。本唐羁縻智州地。宋置河池县，隶宜州，以冨力县省入。大观初，即县置庭州，改县曰怀德，寻广州复改为河池县，隶宜州。元因之。明洪武初，又省三旺州入焉。正德间，寻升为州。

皇清因之，编户一十八里。

思恩县

汉时为交趾日南界。唐高祖以李靖为行军总管，讨平萧铣。靖逾岭至桂州，分道招慰九十六州，宣德化，示礼义。南酋纳款，岭表率平，是地始。

入版图为唐县。贞观十二年置，隶环州。至宋，复以环州思恩隶宜州。元因之。明改庆远府编户一十九里。按《通志》：在州城西一百五十里。唐贞观间，置思恩县，隶环州。宋庆历中，改隶宜州。大观初，以带溪寨置溪州，割此县隶之。后州废，复以县隶宜州。元仍旧。明隶庆远府。

皇清因之，编户二十二里。

荔波县

古百粤谿峒也，汉属交南牂牁边鄙。宋开宝三年，以潘美为南汉行营都部署，帅师平定，为荔波州。元置南丹安抚司。明洪武初，废入思恩县。至正统间，改隶南丹州，割方村、蒙石、穷来三巡检司。至弘治年间，诸苗劫掠州县，由是命将征剿，削土为流，改州为县，则属河池而统隶庆远矣。迨万历丁未年，县令刘邦征带兵入隶清定各土司所占地，建城于喇轸村之山麓，编地一十六里。寻导苗蛮起征，赋会亦祇纳鸡鸭米蛋而已。

皇清因之，编户十六里。按《通志》：在州西北一百八十

里。宋置荔波州以羁縻蛮人。元置南丹安抚司。明洪武初，废入思恩县。十七年，复析置荔波县，隶府。正统十二年，改隶南丹州。今改隶河池州编户十六里。

东兰州

按《州志》：古百粤地。唐为羁縻州，隶邕州都督府。宋有韦君朝者，其先居文兰峒，为土彝长，依绥南砦家焉。传子晏闹，崇宁五年内附，因置兰州，以晏闹知州事，俾世其官。元改为东兰州，韦氏世袭如故。明洪武十二年，土官韦冨挠遣其家人韦钱保诣阙，上故元所授印，贡方物。钱保匿冨挠名以为己物，因以钱保知兰州事，设流官吏目佐之。既而钱保征敛暴急，民不堪命，借冨挠作乱，广西都司讨平之，因言其故，于是执钱保，除官代之，以州隶庆远府。永乐九年，韦万目袭。万目死，子质袭，传于济民。无嗣，以万目弟万喜之子爵袭。爵死，子翫袭。翫死，子兴宗袭。兴宗死，子祖𬭎袭。弘治十三年，祖𬭎集众五千，从思恩府岑濬攻掠田州，杀掠男女八百馀人，寇其帑金。南丹州土官莫继恒奏祖𬭎擅调人马，强占地方，及杀人支解等事，上命两广镇巡官勘之。后岸濬伏诛，而祖𬭎反获幸免。祖𬭎以老疾乞休，子正保袭，调征广东九连亡干军，子虎臣袭。虎臣死，子起云尚幼，以叔虎林借袭。虎林颇知文墨，由是官族兵目皆衣汉人服。嘉靖十九年乃以起云袭。起云死，子应龙袭。应龙告疾，废长子文煃，立幼子文韬。弟应虬，纠南郡邻兵攻之。万历十四年，文韬死，头目陈星、陈蒙等欲立其幼子文略图专擅，乃囚应龙于武篆，杀家丁，执官男文煃藏匿州印。参议陈性学计取应龙，文煃收其印信，星、蒙等遂据寨叛，因调兵擒陈星等戮之，以文煃袭。先是，河池州三旺六里为东兰所据，督臣刘尧诲奏闻，下兵部议，以地归河池，而占据如故。至万历十六年，文煃感再造恩，且摄威令，始将其地退还。

皇清定鼎，其子孙照予世袭。按《府志》云：“在府城西南。”

四百二十里。宋崇宁五年，置兰州。至绍兴间，命土人韦姓者为知州，遂改为东兰州。明洪武十二年，省安省、忠文二州入焉。编户一十二里。

皇清因之。

南丹州

按《州志》：“宋开宝初，土官莫洪㬫内附。元丰三年，立为南丹州，管辖诸峒蛮。大观元年，广西经略使王祖道欲急边功，杀土官莫公佞，改南丹为观州。公佞弟公晟结溪峒蛮图报复，焚宝积监，寻废观州，以莫公晟知南丹州，兼豁峒都巡检使，历世承袭。元至正末，莫国麒献图纳土，命为庆远南皮谿峒安抚使。大德二” 年改庆远路总管府为军民安抚司。明洪武初，莫金以土地内附，授南丹世袭知州，以流官吏目佐之，仍隶庆远府。金复叛，诏征南将军左都督杨文率师讨之，因废州置南丹卫，复以其地多瘴，迁之宾州。既而彝民作乱，复置州，以金子莫禄为知州，抚治之。永乐十五年，有以孟英山开矿为言，遣内臣督其事，岁不过九十六金。旋变锡，遂罢之。禄死，子祯袭。正统间，莫祯奏：“宜山诸县盗贼出没，因流官能抚良民，不能钤朿蛮彝。愿假府职衔，务将谿峒诸蛮尽数殄灭。” 上以示总兵官柳溥，寻以稍军功，擢庆远府同知，仍知州事。祯死，必昇袭。必昇死，无嗣，弟必胜袭。成化十六年，必胜率众攻荔波县，杀民二千七百有奇，掳三千六百有奇；总镇诸臣俱事姑息，置不问。必胜死，子

继泰袭。继泰死，以弟继恒借袭。继恒死，以继泰之子扬袭。邻县思恩，与州地犬牙相错。扬欲蚕食之，兴兵侵茆滩界，筑二堡于普。又六传川山三畽，复筑四堡，民愬之。院司委官逐退，扬桀骜不服。嘉靖元年，都御史张嵿委知府王显高、都指挥戚纲诣堡，谕以威令。扬始惧，尽掣目兵毁其堡。后奉调扬征田州，卒于军。无嗣，以继泰弟继华之子振享袭。享复纵兵目莫人蛮等越界筑堡，被官兵剿退。振享死，子维武袭。维武死，子从时袭。从时死，子之厚袭。之厚故桀黠，时出剽寇。万历四年，土豪秦廷广等又将荔波县地献与之厚，随统兵侵掠。督臣刘尧诲、抚臣张任以闻，兵部议还其地。万历八年，之厚毁董界官堡，据喇立喇歌董界翁隆吉利喇离上下七村，督臣委指挥戚秉忠立牌定界，后稍帖然。

皇清定鼎，其子孙照予世袭。按《府志》云：“在府城西二”

百四十里。旧为蛮峒。唐为羁縻极边之地。宋元丰三年，立为南丹州，设土官管辖诸峒群酋。元属庆远、南丹、溪峒等处安抚司。明洪武初，仍为州，省永鸾、福延四州入焉。二十八年，州废，设南丹卫，寻复置州编户一十九里。

皇清因之。

那地州

按《通志》：古百粤地。唐为谿峒之地。宋熙宁初，土人罗世念来降，因授官世袭。崇宁五年，诸蛮纳土，遂置地、那二州，以罗氏世知地州。大观初，析地州建隆县置孚州。宣和中，孚州废。元仍为地、那二州，其蛮长世修常贡。明洪武元年，罗黄貌归附，诏省那入地，改为那地州，锡印授黄貌为土官，世袭知州，以流官吏目佐之，隶庆远府。

皇清照予世袭。按《府志》云：“在府城西南二百四十里。”

唐为蛮猺所居之地，名曰“那地。” 宋崇宁五年，纳土，置地、那二州。大观初，析地州建隆县置孚州。宣和中，孚州废。元仍为那地二州。明洪武初，省“那” 入地，改为那地州编户三里。

皇清因之。

永定长官司按《司志》：“在府城东南九十里。旧为宜山县归善、洛三等乡地。明正统年间，因蛮彝弗靖，司土者莫能御，老人黄祖记与思恩土官岑瑛交结，谋割地归思恩，遂以谋知县朱斌备。时瑛方雄视两江，大将多右之，斌备亦欲藉以自固，故具奏将地改拨归于岑瑛管辖。土人呶呶不服，韦万秀以复地” 为名而倡乱。成化二十二年，南乡、清潭等处猺贼李天反、覃召管等乱，屡征不靖。弘治间，委官抚之，各贼愿取前地，别立长官司以治。都御史邓廷瓒闻之朝，置永定、永顺二司，设长官司二。韦槐计擒李天反、覃召管，收馀党。三院会题，奉旨准拨思恩府占去宜山县、归善、洛三乡四里半。又宜山县雒南、雒富、雒东、雒西、下里及莫往、峒、洛分、洛一、都博等里之地，截凑六里，立永定司，授槐世袭长官司，属庆远府。槐死，子宝袭。宝死，子继祖袭。继祖死，子启邦袭。启作乱，劫府库，知府秦柽讨平之。启邦死，子萌发袭。萌发时生方四月，司事为其祖母莫氏摄理。回思女流不能约束，请将清潭南乡十五村等地钱粮，归府征收后，萌发长大死，世兴袭。世兴死，子英袭；英死，子盛春袭。

皇清定鼎，顺治九年，“盛春来归，照予世袭。”

司在府城南。由莫往乡去四十五里。明弘治五年，都御史闵珪因平定清潭、南乡巢贼，奏请设立，以资弹压。分编户六里：曰清潭，曰南乡，曰“莫往头盔” ，曰端简，曰雒西，曰雒富。

皇清因之，照隶庆远府。

永顺正长官司

按司《志》：“明弘治元年，大峒门猺獞作乱，有邓文茂随征剿杀得功，题授庆远府世袭土巡检司。二年，宜山县述崑乡及七十二峒猺苗作乱，三院委文茂平服之，题请就右阳述崑等乡地立永顺长官司，以文茂为世袭长官。文茂死，子经袭。经死，子秀袭。秀死，子承印袭。承印死，子德扬袭。德扬死，无嗣，胞弟德威顶袭。” 德威死，子宗圣袭。以擒杀忻城叛目莫贵、莫良护等功，加千总服色。宗朝死，子国斌袭。国斌死，子世禄袭。世禄夭，故绝。宗圣胞弟宗贤顶袭。宗贤死，子国兴袭。国兴死，子世广袭。

皇清定鼎，顺治九年，世广来归，照予世袭。“世广”死，子

天柱袭

按司在府城西南六十里古腊。旧为宜山县古阳、述昆等乡、永泰、外里、吉利、端简各里地。明弘治年间，都御史闵珪因平定七十二峒猺苗，奏请以怀远镇土巡检司改设。编户一里半曰“渌。”

河曰吉利

皇清因之，照隶庆远府。

永顺副长官司

按司志：“明弘治五年，指挥彭访，协剿宜山县述崑七十二峒及思农等处猺贼有功，会同三院题请就思农里立永顺副司，以访为世袭土巡检。访故，孙锜袭。锜年老告替，子大武袭。大武奉调征广东罗旁功，加授千总服色。死，子垄袭。垄死，子熙圣袭。”

皇清定鼎顺治九年，熙圣来归，照予袭。熙圣死，子“澄。”

袭

按司在城东北四十里。旧为宜山县东乡思农里地。明弘治五年，都御史闵珪因平定七十二峒及思农等处猺苗，奏请与正司同设，以辖诸蛮。额止“抚化未编里。”

皇清因之，照隶庆远府。